Xirivella instal·la un comptador de vianants en la passarel·la sobre el llit del riu
26 de juny de 2024

Xirivella avança en la seua aposta per la tecnologia smart city amb la instal·lació d'un dispositiu de control del flux de persones, bicicletes i patins en la passarel·la sobre el nou llit del riu Túria. El comptador ha entrat en funcionament esta setmana i permetrà obtindre dades precises sobre l'ús de la passarel·la per a poder prendre mesures que comporten millores referents a la circulació i les aglomeracions. “El que no es mesura, no es pot controlar ni millorar, per això amb estes accions avancem cap a models de gestió intel·ligents. Amb les dades que llançaran podem actuar en aquells aspectes com la mobilitat o el soroll que tenim a la nostra ciutat”, assegura Guillermo Garrido, regidor d'Urbanisme.

La instal·lació utilitza càmeres amb analítica intel·ligent i sensors de llaç per a comptabilitzar els usuaris que transiten per la passarel·la i separar-los entre vianants, bicicletes i patinets. A més, el dispositiu usa energia neta per al seu funcionament amb la instal·lació d'un panell fotovoltaic que li proporciona el subministrament elèctric.

Les dades que s'obtenen són enviats a la plataforma Sentilo de Diputació de València, que recopila les dades que s'extrauen de sensors i actuadors de codi obert instal·lats a la ciutat per al seu monitoratge, anàlisi i explotació de la informació. A més d'este comptador, en Sentilo podem trobar informació de les estacions meteorològiques, nivells de soroll en diversos punts de la ciutat, la qualitat de l'aire o l'estat de l'aigua de la piscina coberta, entre altres dades referides a Xirivella. “Estes dades són de gran interés perquè ens permeten realitzar altres estudis i informes, com en el cas dels paràmetres de nivells de soroll com el que generen els avions al seu pas per Xirivella, dades que podrem utilitzar per a exigir les compensacions oportunes”, afig Guillermo Garrido.

Esta actuació té un cost de 18.077,40 euros i està sufragada amb la subvenció per a smart city de la Diputació de València.